送舅氏楊通直令陽穀
作者：晁補之
朝代：宋

paragraphs: 人言慎縣宰，頗似太丘君。
客戶有訓遣，司官無訟聞。
外家久寂莫，舅氏少辛勤。
一邑何足道，高名誰與群。
西來馬特特，冬晚雪紛紛。
公朝道由砥，孤士跡如雲。
過門苦地僻，下直迫日曛。
深泥枉窮巷，寒罏對殘熅。
感慨說宣子，飄零綴遺文。
麟閣窘鉛槧，魚山失耕芸。
遠情等匏繫，歸夢劇絲棼。
山東接畿甸，陽穀近榆枌。
吏昔猛豺虎，民如竄麖麏。
幸逢寬大時，庶幾仁惠薰。
自笑下士策，不殊野人芹。
愛民宜百祿，本茂實當蕡。